
Producătorii români nu au nici o şansă în lupta cu produsele din 
import ieftine, de o calitate îndoielnică şi pline de substanţe 
toxice. În perioada ianuarie - decembrie 2022, contul curent al 
balanței de plăţi a României a înregistrat un deficit de 26,571 
miliarde euro, comparativ cu 17,473 miliarde euro în 2021, potrivit 
BNR. Aceste cifre ne arată că de la an la an ne îndreptăm către 
prăpastie şi nimeni nu i-a măsuri. De ce? Pentru că cei care profită 
de acest lucru sunt chiar baronii PSD şi PNL. Ei sunt cei care ne 
pun pe masă mâncăruri toxice şi alimente de proastă calitate, spre 


propria lor îmbogăţire, în timp ce poporul e tot mai sărac şi 
bolnav. Numărul bolnavilor de cancer creşte alarmant de la an la 
an şi din păcate suntem pe un loc fruntaş în UE, pentru că 
România a ajuns tomberonul alimentar unde ne sunt puse pe 
masă cele mai ieftine şi toxice produse. Ţara e ruptă. Totul merge 
într-o direcţie greşită şi o să încerc să vă arat acest lucru cu cifre şi 
documente. 


În perioada pandemiei prin Senat a trecut PLX 178, un proiect 
legislativ cu măsuri foarte bune pentru producătorii români, însă 
Consiliul Concurenţei şi ministrul Adrian Chesnoiu au avut grijă să 
îl distrugă de aşa natură încât producătorii români să ajungă la 
cheremul marilor retaileri şi al companiilor de casă, care livrează 
marfă pentru aceştia, companii din sfera de influenţă a baronului 
PSD, Paul Stănescu. 


La punctul d) privind interzicerea practicilor neloiale din PLX 178 
marii retaileri nu mai aveau voie să solicite furnizorului taxe, 
indiferent de forma şi denumirea acestora, care îl obligă pe 
furnizor să mărească artificial preţul de facturare al produsului. 
Din păcate la dezbaterile din Parlament, ex-vicepreşedintele 
Consiliului Concurenţei, Cosmin Belacurenco, fiul fostului 
preşedinte al CJ Tulcea, a propus cu mandat din partea di. Bogdan 
Chiriţoiu să fie scos total punctul d) care îi proteja pe producătorii 
români în faţa retailerilor hrăpăreţi. Totul a fost realizat cu acordul 
ministrului PSD, Adrian Chesnoiu. 


Legea nr. 81/2022 este un asasinat de manual împotriva 
fermierilor şi producătorilor din România. La punctul e) din 


această lege avem delistarea - acţiunea prin care cumpărătorul 
informează furnizorul că anumite produse din oferta activă nu vor 
mai fi prezentate la raft pentru consumatori, prezentând şi 
argumentele care au dus la acea acţiune, inclusiv refuzul de a mai 
comanda şi expune marfa; 


Astfel, degeaba încearcă producătorii noştri să introducă produse 
pe rafturile marilor retaileri, deoarece pot fi delistaţi abuziv. Aceste 
practice abuzive au fost realizate cu acordul Consiliului 
Concurenţei şi al Ministerului Agriculturii. 


Producătorii mi-au semnalat că marii retaileri încalcă frecvent 
legea prin delistarea forţată, modificarea unilaterală a clauzelor 
contractului comercial, iar produsele româneşti sunt supuse unor 
practice neloiale în comparaţie cu produsele propriilor branduri, 
respectiv listarea/afişarea la raft şi adăugarea de adaos comercial 
nejustificat pentru produsele româneşti ce devin astfel 
necompetitive cu produsele ieftine şi toxice din import. 


Directiva (UE) 2019/633 a Parlamentului European şi a Consiliului 
din 17 aprilie 2019 privind practicile comerciale neloiale dintre 
întreprinderi în cadrul lanţului de aprovizionare agricol şi 
alimentar trebuia transpusă în legislaţia românească, însă oficialii 
români sunt preocupaţi de bunăstarea baronilor şi a marilor 
retaileri, nu de soarta producătorilor români aruncaţi în faliment. 


Practicile comerciale necorespunzătoare pot avea ca rezultat 
ameninţarea supravieţuirii producătorilor mai mici, descurajarea 
întreprinderilor mai mici de a investi în noi tehnologii sau accesa 
pieţe noi, generarea de costuri suplimentare sau venituri mult 
mai slabe decât cele aşteptate, supraproducţia şi irosirea 
alimentelor, concurs de factori ce pot duce fără cusur la faliment. 


În urma acestui material sper că înţelegeţi ce face de fapt PSD şi 
PNL. Ei distrug agricultura românească şi producătorii români în 
interesul personal şi al marilor retaileri ce le umplu buzunarele cu 
bani negri. 

